**Pe-același balansoar**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Azi nu mai vreau în glastră flori străine,

Pe balansoarul nostru care tace,

Cuvintele, când vor să ne atace,

Le-aştern din mintea mea, pe foi veline.

Mă plimb printre petalele curate

Ce-au răsărit în urma iernii calde

Și las din nou iubirea să mă scalde

În palma unor gânduri răsfirate.

Privesc spre cerul zilei fără ploaie,

Un curcubeu își spală fața-n mare,

A risipit culori pe-ntreaga zare

Prin visele ce curg spre sud, hoinare.

- Ieri mă-ntreceam cu vântu-n roata morii

Şi-ncălecam pe şaua înserării

Să te-ntâlnesc pe ţărmurile mării,

Acum e ger, parc-au plecat cocorii

Spre alte primăveri îndepărtate

Luând cu ei, pe aripile-albastre,

Tot arsenalul sufletelor noastre

Ascuns cândva sub noaptea din cetate.

Pe balansoar dansează numai briza

Inadvertentă, zările sunt roşii,

Dar mâine s-or întoarce albatroşii,

Iar între noi se va topi banchiza.

Ioan Grigoraș Liliana Trif